Быф Анатолий и жэрдэм
Иджыблагъэ Урысейм и ищхьэ палатэм япэ еджэгъуэкIэ къищтащ «ЩIыхэм я мелиорацэм и IуэхукIэ» Законым халъхьэ зэхъуэкIыныгъэхэр. хуабжьу ди гуапэщ ахэр Къэбэрдей-Балъкъэрым щыщ, Къэрал Думэм и депутат Быф Анатолий и унафэм щIэту зэрагъэхьэзырар.
АтIэ сыт хуэдэ а зэхъуэкIыныгъэхэр?
Ди лъахэгъум и псалъэхэм ятепщIыхьмэ, абыхэм хабзэ и лъэныкъуэкIэ зэтес ящIынущ гъавэ щIапIэхэм я зэхуакухэм мэз кусэхэр зэрыщыхасэ икIи зэрыщызэрахьэ щIыкIэр, апхуэдэу Iэмал къатынущ бэвагъым зыкъомкIэ хагъэхъуэнымкIи.
— ЩIэныгъэм игъэбелджылащ мэз кусэхэр здэщыIэм дуней щытыкIэр зэрыщынэгъуэщIыр икIи ар къэкIыгъэхэмрэ псэущхьэхэмрэ я дежкIэ нэхъ къызэрезэгъыр,-жеIэ Быф Анатолий. — Гъавэм и бэвагъым щыхохъуэ, жьым и къарур щыщIех, хьэуам псыIагъэ нэхъыбэ щыхэтщ. ФIагъ и лъэныкъуэкIи апхуэдэ дыдэщ. Жьым щIыр щипхъэх, сабэм щызэщIищтэ щIыпIэхэм мэз кусэхэм я сэбэпкIэ къэкIыгъэхэр хуэдитI-хуэдиплIкIэ нэхъ къыщызэтонэ.
Проектыр зи IэдакъэщIэкIым шэч къытрихьэркъым мэз цIыкIухэр хэсэнымрэ зехьэнымрэ ятекIуадэр мэкъумэшыщIэхэм псынщIэ дыдэу зэраIэрыхьэжынум. Абы къызэрибжамкIэ, агромелиорацэм халъхьа дэтхэнэ зы сом минми мыгувэу хуэдэ 1,5 — 2-кIэ нэхъыбэ къатыжынущ.
Зэрытлъагъущи, Быфым къиIэта Iуэхум мыхьэнэ ин дыдэ иIэщ гъавэ щащIэ щIыналъэ псоми я дежкIэ. Мэз кусэхэр зэрагъэмэщIам и зэранкIэ щIыпIэ куэдым щIыр жьым щипхъэхащ. А щыщIэныгъэр ягъэзэкIуэжыфынущ ахэр зэфIагъэувэжыным егъэщIылIа Iуэхухэр хабзэм ирагъэзагъэмэ.
Лэжьыгъэхэр зэфIагъэкIын хуейщ УФ-м Мэкъумэш хозяйствэмкIэ и министерствэм и нэIэ тету.
